
Direcţia Clădiri, Terenuri şi Dotări Diverse

Biroul Autorizare Activităţi Comerciale şi Publicitare





SC 2015 – 1679/23.01.2015                                                                                  Nicolae Robu
Referat
privind modificarea Capitolelor III şi VI  din Regulamentul de publicitate stradală în Municipiul Timişoara aprobat prin HCL 160/28.04.2009
În prezent publicitatea stradală care se desfăşoară pe raza municipiului Timişoara este autorizată în conformitate cu prevederile Hotărârii Consiliului Local nr.160/28.04.2009 modificată prin Hotărârea Consiliului Local nr. 238/30.06.2009.
Legea 185/2013 privind amplasarea şi autorizarea mijloacelor de publicitate stabileşte cadrul legal care stă la baza exercitării activităţii de amplasare a mijloacelor de publicitate în localităţi, inclusiv pe drumurile publice din România, în vederea asigurării condiţiilor pentru un cadru construit coerent, armonios, sigur şi sănătos, pentru protecţia valorilor mediului natural şi antropic, pentru prezervarea calităţii peisajului şi a cerinţelor privind asigurarea calităţii în construcţii, iar publicitatea realizată cu ocazia unor evenimente, manifestaţii culturale sau sportive, precum şi pentru acţiuni de promovare de produse sau activităţi este o parte importantă din aceasta.
Prin Legea 185/2013 privind amplasarea şi autorizarea mijloacelor de publicitate se menţionează că regulamentele locale de publicitate vor fi elaborate în conformitate cu prevederile art.11 al.1-4 din legea menţionată, inclusiv cu delimitarea zonelor de publicitate, a amplasamentelor şi categoriilor de mijloace de publicitate admise.

Până când reprezentanţii direcţiilor de specialitate indicaţi în Legea 185/2013 vor elabora regulamentul de publicitate, propunem emiterea unei hotărâri de consiliu prin care să se aprobe modificarea capitolului III şi capitolului VI al Regulamentului de publicitate stradală în Municipiul Timişoara aprobat prin HCL 160/28.04.2009.
Având în vedere cele mai sus menţionate, 

PROPUNEM:
Emiterea unei hotărâri de consiliu local privind, modificarea articolului 5 din Capitolul III al Regulamentului de publicitate stradală în Municipiul Timişoara aprobat prin Hotărârea Consiliului Local nr.160/28.04.2009, care va avea următorul conţinut:
„Activităţile de publicitate stradală şi amplasarea sistemelor publicitare sau a panourilor publicitare se vor realiza pe baza unei autorizaţii eliberate de Primăria Municipiului Timişoara (P.M.T.) Funcţie de modalitatea autorizării, aceasta poate fi:

a) autorizaţie de construire;

b) acord pentru publicitate temporară;

           c) aviz Biroul Autorizare Activităţi Comerciale şi Publicitare”.
Totodată propunem si modificarea articolelor 25 şi 26 din Regulamentul de publicitate stradală în Municipiul Timişoara aprobat prin Hotărârea Consiliului Local nr.160/28.04.2009, care vor avea următorul conţinut: 
„Art.25: Avizul Biroului Autorizare Activităţi Comerciale şi Publicitare se eliberează pentru sistemele publicitare, panourile publicitare folosite ca purtător de mesaj în cadrul unor campanii publicitare pe termen scurt (cel mult 15 zile) ce se desfăşoară pe domeniul public sau privat (festivaluri, târguri, expoziţii, lansări de produse, manifestări cu ocazia unor evenimente speciale cu caracter social, politic, cultural-distractiv, turistic sau sportiv etc). 

Art. 26:(1) Evenimentele de mică anvergură, gen expunere de modele, distribuire de mostre şi tipărituri, lansare de produse etc. trebuie aprobate în prealabil, printr-un aviz, de către    Biroul Autorizare Activităţi Comerciale şi Publicitare.

            (2) Distribuirea sau prezentarea de mostre şi materiale publicitare este permisă doar în zonele pietonale, după obţinerea avizului eliberat de către Biroul Autorizare Activităţi Comerciale şi Publicitare din cadrul P.M.T. Avizarea distribuirii de mostre şi materiale publicitare se va face în funcţie de activităţile de interes public aprobate/organizate de către Primăria Municipiului Timişoara în anumite zone şi perioade”.

